**../../Downloads/Logo_web_material.ai**

**Nyheder om sundhedsbyggeri**

**Uge 20-21 2019**

**Indflytning i Regionshospitalet Viborgs nye akutcenter**

I denne uge begynder indflytningen i Regionshospitalet Viborgs nye akutcenter. De ansatte tager en ny hovedindgang, forhal og dele af det nye akutcenter i brug. Blandt andet flytter Mave- og Tarmkirurgisk Klinik og Urinvejskirurgisk Klinik ind i denne uge. Indflytningen er den første af i alt otte større indflytninger frem mod årsskiftet. En vandskade har gjort, at dele af indflytningen bliver 5-8 uger forsinket. Der skal nemlig skiftes gulve, døre, vægge og eltavler i en del af Akutafdelingens område. Den officielle indvielse af det nye akutcenter finder sted i slutningen af året, når størstedelen af bygningen er taget i brug. Første indflytning markeres i stedet med et internt arrangement med morgenbrød til hospitalets medarbejdere.

Kilde: [Building Supply.dk,](https://www.building-supply.dk/article/view/661612/langvarig_indflytning_i_25500_kvm_akutcenter?ref=newsletter&utm_medium=email&utm_source=newsletter&utm_campaign=daily) d. 16. maj 2019, af redaktionen/Ida.

**Nyt hospice i Nørresundby i Aalborg Kommune indviet**

Nu er Nørresundbys nye hospice, Hospice Vangen, indviet, og den røde snor blev klippet af Kronprinsesse Mary. Hospicet rummer ca. 2500 m2 og rummer 15 pladser til terminale patienter. Det palliative team fra Aalborg Universitetshospital, der arbejder for at lindre patienterne både fysisk, psykisk, socialt, eksistentielt og åndeligt, rykker ind her. Derudover rummer den nye bygning hele den frivillige organisation, som er bygget op omkring hospicet.

Kilde: [www.tv2nord.dk](https://www.tv2nord.dk/artikel/straalende-kronprinsesse-aabnede-nyt-hospice), d. 9. maj 2019, af Jeppe Hostrup.

**Rejsegilde på Aalborgs nye psykiatrihospital**

Ved siden af Ny Aalborg Universitetshospital opføres et 30.000 m2 stort psykiatrihospital. Første spadestik blev taget i marts sidste år, og nu har der været rejsegilde på første etape af projektet. Første etape omfatter 11.000 m2 og skal rumme bl.a. den akutte psykiatri, retspsykiatri og den psykiatriske skadestue. Projektet følger tidsplanen og forventes færdigbygget i foråret 2020.

Kilde: [Building Supply.dk](https://www.building-supply.dk/article/view/660233/rejsegilde_pa_det_nordjyske_supersygehus_30000_kvm_nabo?ref=newsletter&utm_medium=email&utm_source=newsletter&utm_campaign=daily), d. 8. maj 2019, af redaktionen/Ida.

**129 nye plejeboliger på vej til Frederiksberg**

I 2025 skal der efter planen åbne et nyt plejehjem med 129 boliger på Frederiksberg. Det er boligselskabet FSB, der skal stå for opførelsen af de nye boliger. Det nye plejehjem skal bygges ved siden af det eksisterende plejehjem Søndervang. ” Vi er enormt glade for at have fået mulighed for igen at bygge på Frederiksberg. Vi har et godt samarbejde med Frederiksberg Kommune, og vi har stor erfaring med at bygge ældre- og plejeboliger. Så vi glæder os til at bygge de nye plejeboliger,” siger direktør i FSB, Pia Nielsen.

Kilde: Magasinet Pleje.dk, d. 6. maj 2019, af Benita Dreyer-Andersen.

**Rigshospitalets nye nordfløj risikerer at blive en kvart mia. kr. dyrere**

Forsinkelser og økonomiske stridigheder med en storentreprenør truer med at få økonomien til at skride yderligere under byggeriet af Rigshospitalets nye nordfløj. Ekstraregningen risikerer nu at blive op til en kvart mia. kr. Det fremgår af en status over supersygehusbyggerierne, som Sundhedsministeriet har givet til Folketingets Sundhedsudvalg. Her skønner ministeriet, at totalrammen for projektet – som er på 1,855 mia. kr. – står til en overskridelse på 9-14 pct., hvilket svarer til et beløb på mellem 167 og 260 mio. kr. ”Det er der, vi står her og nu, og det kommer desværre ikke som noget chok for os. Der har været mange forsinkelser, og skyldsspørgsmålene i forhold til entreprenør er ikke afklaret endnu,« siger formanden for den politiske følgegruppe for projektet, regionsrådsmedlem Leila Lindén (S).”

Kilde: [www.berlingske.dk](https://www.berlingske.dk/samfund/kaempe-regning-truer-prestige-byggeri-paa-rigetgske.dk%2Fsamfund%2Fnyt-skoen-ekstraregning-paa-kvart-milliard-truer-riget-byggeri&usg=AOvVaw1vUEOf0RDYcoxWMA1q8hp4), d. 6. maj 2019, af Flemming Steen Pedersen.

**Ældreminister ønsker flere seniorboliger**

Ældreminister Thyra Frank vil have flere kommuner, boligforeninger og pensionskasser til at etablere seniorbofælleskaber. Ministeren satte sidste år gang i et tværministerielt arbejde, som skulle se på barrierer for at etablere flere seniorbofællesskaber. I samarbejde med transport-, bygnings- og boligministeren og erhvervsministeren var målet at undersøge, hvordan seniorbofællesskaber kan udbredes. En af konklusionerne er, at professionelle aktører spiller en vigtig rolle – f.eks. partnerskaber mellem kommuner, boligorganisationer og pensionskasser. Arbejdet har også resulteret i en pjece, der skal inspirere aktører og ældre til at etablere flere seniorbofælleskaber. Regeringen tager desuden initiativ til, at der udarbejdes en trin-for-trin-guide til borgere, der selv ønsker at gå foran med at etablere et seniorbofællesskab.

Kilde: [Magasinet Pleje.dk](https://www.magasinetpleje.dk/article/view/659102/minister_vil_lokke_flere_seniorbofaellesskaber_frem?ref=newsletter&utm_medium=email&utm_source=newsletter&utm_campaign=daily), d. 1. maj 2019, af Benita Dreyer-Andersen.

(Nyhederne herunder leveres af Retriever Danmark)

**Flytteregninger belaster supersygehuse – regioner kræver flere penge**

Flytteregninger i forbindelse med nye supersygehuse risikerer at løbe op i et milliardbeløb. Derfor må staten give flere penge for at forhindre sparerunder, lyder kravet fra regionerne. Ellers kan regionerne blive tvunget ud i omfattende fyringsrunder. Udgifterne i forbindelse med indflytning på det nye universitetshospital i Aarhus har vist sig at løbe op i en milliard kroner. “Det er tydeligt, at situationen på Aarhus Universitetshospital er gledet Region Midtjylland af hænde og nu risikerer at gå ud over patienter og medarbejdere”, siger Ellen Trane Nørby, sundhedsminister.

Kilde: Berlingske, side 10, d. 19. maj 2019, af Flemming Steen Pedersen.

**Første spadestik til forskningscenter i Gødstrup**

Formanden for Region Midtjylland, Anders Kühnau, tog i dag første spadestik til et nyt stort forskningscenter ved det kommende supersygehus i Gødstrup. NIDO Danmark, som centeret hedder, skal ligge i forbindelse med supersygehuset i Gødstrup, men der fulgte ingen penge med fra staten. Derfor gik det private erhvervsliv, Herning Kommune og Region Midtjylland sammen for at skaffe de 142,8 millioner kroner, som byggeriet koster.

Kilde: www.tvmidtvest.dk, d. 14. maj 2019, af redaktionen.

**Ny kræftrådgivning ved Herlev Hospital yderligere forsinket**

For anden gang er aflevering af en ny kræftrådgivning ved Herlev Hospital rykket for anden gang. Et skred i tidsplanen har bevirket, at byggeriet af “Livrum Herlev”, som skulle have været færdig i december 2018, blev rykket først til april og nu til juni. “Der mangler fortsat arbejde på facade og indvendigt i bygningen. Som det ser ud nu, forventer entreprenøren at være færdig til juni”, siger Arne Henriksen, projektleder hos Kræftens Bekæmpelse, der er bygherre på projektet.

Kilde: Licitationen, side 6, d. 14. maj 2019, af Jane Schmidt Klausen.

**Københavns nye psykiatrihospital i udbud**

Region Hovedstadens Psykiatri har åbnet for udbuddet af byggeriet af det knap 22.000 kvadratmeter store nye psykiatrihospital i København - Ny Psykiatri Bispebjerg. Byggeriet udføres i to etaper og skal efter planen stå færdigt i 2024. Byggeriet skal efter tidsplanen have opstart primo 2020, og byggemodningen indledes allerede inden sommerferien. På nuværende tidspunkt evalueres fem tilbud på byggemodningsopgaven, som netop har været i udbud.

Kilde: Licitationen, side 2, d. 14. maj 2019, af Lars Dalsgaard Adolfsen.

**Ekspert: Staten kommer til at betale ekstraregning for ibrugtagning supersygehus i Aarhus**

I forbindelse med ibrugtagningen af Aarhus Universitetshospital bliver der en efterregning på 1 mia. kr., og staten kommer til at betale en del af regningen. Det vurderer to sundhedsøkonomiske eksperter. Professor i offentlig økonomistyring ved Aalborg Universitet, Per Nikolaj Bukh, udtaler: ”I de sygehusbyggerier, hvor der indtræder forsinkelser, har man dobbeltdrift i en periode. Dermed kommer den indregnede effektivisering af byggeriet først, når man flytter ind. Den udgift er ikke penge, Region Midtjylland bare kan kræve ind hos staten. Men ekstraudgiften er en realitet, og det bliver nødvendigt at tilføre nogle midler fra staten”.

Kilde: Jyllands-Posten, side 16, d. 10. maj, af Tea Krogh Sørensen og Maria Dalhoff.